
PARLAMENTUL ROMÂNIEI

CAMERA DEPUTAŢILOR                                      SENAT

Comisia pentru apărare, ordine                            Comisia pentru apărare, ordine

publică şi siguranţă naţională                                 publică şi siguranţă naţională

          Nr. 32/730/16.10.2007



        Nr.XVII/…/…10.2007
A V I Z  C O M U N

asupra proiectului Legii bugetului de stat pe anul 2008
I.  Comisiile pentru apărare, ordine publică şi siguranţă naţională ale Camerei Deputaţiilor şi Senatului, reunite în şedinţă comună, în ziua de 23 octombrie 2007 au dezbătut şi analizat proiectul Legii bugetului de stat pe anul 2008, pentru ministerele, direcţiile şi serviciile aprobate în acest sens de către Birourile Permanente reunite ale Parlamentului. 


La şedinţa  Comisiilor au participat miniştri, secretari de stat şi şefi ai instituţiilor din domeniul apărării, ordinii publice şi siguranţei naţionale, în calitate de ordonatori principali de credite, care au prezentat concluziile şi propunerile asupra bugetelor proprii.


Comisiile noastre, cu majoritate de voturi pentru, avizează favorabil proiectul Legii bugetului de stat pe anul 2008 pentru apărare, ordine publică şi siguranţă naţională, pe care îl supun spre analiza Comisiilor reunite de buget, finanţe şi bănci, respectiv, aprobării Parlamentului.

II. Din discuţiile şi propunerile formulate, Comisiile pentru apărare, ordine publică şi siguranţă naţională ale Camerei Deputaţilor şi Senatului au admis următoarele amendamente:

a) Ministerul Apărării Naţionale :
1. La proiectul Legii bugetului de stat pe anul 2008

După articolul 17 se introduce un nou articol, art...., cu următorul cuprins:

„Art.... - (1) În anul 2008, Ministerul Apărării poate încheia angajamente legale peste limita creditelor bugetare aprobate prin buget, până la nivelul maxim al creditelor de angajament pe acest an, reprezentând 2,38% din Produsul Intern Brut.
(2) Angajamentele legale prevăzute la alin. (1) sunt destinate finanţării proiectelor de investiţii prioritare, în condiţiile prevederilor Ordonanţei de urgenţă a Guvernului nr. 111/2006 privind finanţarea unor proiecte de investiţii care necesită o perioadă mai lungă de un an până la finalizare.
(3) În anul 2008, Ministerul Apărării va repartiza ordonatorilor din finanţare creditele bugetare fără a reţine la dispoziţia ordonatorului principal de credite cota de 10% din prevederile aprobate acestora, pentru a executa ritmic achiziţiile necesare îndeplinirii angajamentelor asumate.”
(4) Cheltuielile pentru pregătirea personalului în instituţiile militare de învăţământ se suportă de către ordonatorii principali de credite care au în subordine astfel de unităţi de învăţământ, indiferent de instituţiile publice de apărare, ordine publică şi siguranţă naţională din care face parte personalul militar şcolarizat. Regularizarea cheltuielilor se va face prin rectificări de buget.
(5) În anul 2008, cheltuielile pentru transmiterea şi plata pensiilor militare şi a altor drepturi de asigurări sociale cuvenite personalului din sistemul naţional de apărare, ordine publică şi siguranţă naţională se stabilesc prin aplicarea coeficientului de până la 0,75% asupra sumelor virate şi se suportă din bugetele din care se finanţează drepturile respective.”
MOTIVAREA  TEXTELOR  PROPUSE:  
- Întrucât acestui minister nu i se pot asigura prin buget sumele necesare proiectelor de investiţii majore, acesta  poate beneficia de prevederile ordonanţei de urgenţă menţionate la alin.(2).

- Reţinerea cotei de 10% influenţează negativ, atât buna desfăşurare a programelor în derulare, cât şi a noilor programe, fondurile respective fiind necesare de la început, în totalitate şi nu diminuate cu acest procent.
- În instituţiile militare de învăţământ se află la studii personal militar în diferite stadii (ani diferiţi) de pregătire, fapt care impune această soluţie. Neincluderea textului propus ar conduce la blocarea şcolarizării unor studenţi şi cadre militare la unităţi de învăţământ din alte ministere, deoarece la fundamentarea bugetului pe anul 2008 nu au fost luate în calcul cheltuieli aferente acestui scop.
- Cheltuielile pentru transmiterea şi plata pensiilor militare se reduc prin micşorarea coeficientului de la 1, 35% la 0,75%, pentru corelare cu art.11 alin. (1) din proiectul Legii bugetului asigurărilor sociale de stat pe anul 2008.

(Autor: Comisiile)

2. La proiectul Legii  bugetului asigurărilor sociale de stat pe anul 2008

 La articolul 5 se introduce un nou alineat, alin. (6), cu următorul cuprins:

“(6) Ministerul Muncii, Familiei şi Egalităţii de Şanse, Ministerul Apărării, Ministerul Internelor şi Reformei Administrative şi Serviciul Român de Informaţii stabilesc împreună numărul de bilete ce pot fi eliberate pensionarilor militari, contribuţia plătită de aceştia fiind stabilită în mod similar cu cea pentru pensionarii de asigurări sociale de stat, iar diferenţa se suportă din bugetele respectivilor ordonatori principali de credite. Numărul biletelor se va stabili în mod proporţional cu numărul pensionarilor.”
MOTIVARE:  Pentru a subzista posibilitatea acordării biletelor de tratament balnear şi pentru pensionarii militari, potrivit Convenţiei încheiate între instituţiile menţionate, convenţie care îşi poate prelungi aplicabilitatea în baza prevederilor legii anuale a bugetului asigurărilor sociale de stat, în condiţiile în care diferenţa de preţ se suportă din bugetele  ordonatorilor principali de credite, iar această categorie de pensionari contribuie la fondurile de sănătate, la fel ca şi celelalte categorii.
(Autor: Comisiile)

b) Ministerul Internelor şi Reformei Administrative

1.  La Anexa 3/19, capitolul 6101 ”Ordine publică şi siguranţă naţională”, la TITLUL  VII  se introduce alineatul „Alte transferuri interne curente”, cu suma de 200 mii lei,  prin diminuarea sumei prevăzute la TITLUL II „Bunuri şi servicii” alineatul  „Încălzit, iluminat şi forţă motrică”, care devine 69.820 mii lei.
MOTIVARE : Ca urmare a necesităţii includerii în bugetul de stat pe anul 2008 a « Programelor de interes naţional pentru reducerea cererii şi ofertei de droguri »
(Autor: Comisiile)

2. La Anexa 3/19/03, capitolul 6101 ”Ordine publică şi siguranţă naţională” pct.V. B. „Funcţii publice specifice”, se suplimentează numărul poliţiştilor cu 20 de posturi, numărul maxim de posturi la această categorie în anul 2008 devenind 75.246.
MOTIVARE : Posturile sunt necesare pentru încadrarea Centrului de Prevenire, Consiliere şi Evaluare Antidrog Harghita, din cadrul Agenţiei Naţionale Antidrog. 
Amendamentul propus mai sus nu implică modificarea anexelor corespunzătoare privind bugetul ministerului pe anul 2008.

(Autor: dl.sen. Ilie Petrescu)

c) Serviciul de Telecomunicaţii Speciale


La Anexa 3/34/21 ”Programul de investiţii publice pe grupe de investiţii şi surse de finanţare”, în cadrul sursei de finanţare “Buget de stat” se introduce grupa B “Obiective de investiţii noi”, cu suma de 1.795 mii lei pentru anul 2008, prin diminuarea în cadrul aceleiaşi surse de finanţare a grupei A “Obiective de investiţii în continuare” cu suma de 1.795 mii lei pentru anul 2008.
MOTIVARE : Având în vedere faptul că până la data întocmirii şi înaintării proiectului de buget al STS pe anul 2008 nu au fost finalizate documentaţiile tehnico-economice pentru 2 obiective de investiţii noi, acestea au fost  aprobate ulterior şi nu au mai putut fi introduse în Programul anual de investiţii publice pe anul 2008.
Obiectivele, care se referă la asigurarea în municipiul Bucureşti a unei reţele de comunicaţii securizate şi fiabile, precum şi a unor comunicaţii în timp real cu instituţiile specifice ale UE, se încadrează în prevederile Legii nr.157/2007, în sensul că detalierea acestora conţine informaţii clasificate şi urmează a se efectua de către ordonatorul principal de credite.
(Autor: Comisiile)

III.  Pe   timpul    dezbaterilor,   următoarele     amendamente     au  

fost respinse, astfel:
a) Ministerul Apărării Naţionale

La Anexa 3/18/22 să fie cuprinse fondurile necesare mutării unităţii militare din Cetatea Aradului în spaţiile fostei unităţi Gai.

 MOTIVARE : Amenajarea spaţiilor şi a terenurilor fostei unităţi militare Gai – Arad permite mutarea unităţii militare din Cetatea Aradului în această locaţie, asigurându-se o foarte mare bază de dezvoltare edilitar-urbanistică a municipiului Arad.
(Autori: dl dep. Gheorghe Chiper şi dl.sen.Vasile Dan Ungureanu)
b) Ministerul Internelor şi Reformei Administrative

1. La Anexa 3/19/02, capitolul 6101 ”Ordine publică şi siguranţă naţională” titlul X „Active nefinanciare”, art.bug. 71.01.02 „Maşini, echipamente şi mijloace de transport” se suplimentează cu suma de 7.000 mii lei, pentru Inspectoratul General pentru Situaţii de Urgenţă şi cu suma de 7.000 mii lei pentru Inspectoratul General al Jandarmeriei Române, astfel că suma de 224.186 mii lei devine 238.186 mii lei.
MOTIVARE : Ca urmare a necesităţii achiziţionării de tehnică şi mijloace specifice celor două unităţi.
(Autor: dl.sen. Ilie Petrescu)
    PREŞEDINTE,                                             PREŞEDINTE,

Costică CANACHEU                                Cristian DIACONESCU                                   

